ไม่เลื่อนโรดแมป ?ทายท้าวิชามาร
พล.อ.ประยุทธ์ จันทร์โอชา ยืนยันว่า การขับเคลื่อนนโยบายรัฐบาล รวมถึงรัฐธรรมนูญ และการเลือกตั้งยังเป็นไปตามโรดแมปทุกประการ ไม่มีอะไรเปลี่ยนแปลง
19 ต.ค. 2559

 ใบตองแห้ง
 
พล.อ.ประยุทธ์ จันทร์โอชา ยืนยันว่า การขับเคลื่อนนโยบายรัฐบาล รวมถึงรัฐธรรมนูญ และการเลือกตั้งยังเป็นไปตามโรดแมปทุกประการ ไม่มีอะไรเปลี่ยนแปลง
นับเป็นเรื่องดีที่ท่านชี้แจง แม้บางคนเห็นว่าเลื่อนได้ ให้เวลาคนไทยไว้อาลัย แต่รัฐบาลก็บอกว่าระหว่างนี้ กรธ. สนช. สปท. องค์กรอิสระ สามารถเตรียมร่างกฎหมายลูกไปก่อน ซึ่งท่านพูดถูก องค์กรเหล่านี้กินเงินเดือนเป็นแสนๆ จากภาษีก็ต้องทำงานแม้อยู่ระหว่างไว้อาลัย
แต่ต้องเข้าใจตรงกันนะว่า เมื่อไหร่ที่รัฐบาลและองค์กรต่างๆ เดินกลับสู่ “โหมดการเมือง” คนเห็นต่างก็ต้องแสดงความเห็น โต้แย้ง ถกเถียงได้ บางเรื่องบางกรณีก็อาจจะเป็นประเด็นร้อนแรงอย่างเลี่ยงไม่พ้น
เพราะเป็นไปไม่ได้ที่จะให้ทุกคน “ร่วมมือ รวมพลัง สนับสนุนรัฐบาล” แม้ต่างก็ใส่เสื้อดำ แม้อยู่ระหว่างถวายความจงรักภักดีก็ยังต้องมีความเห็นต่างทางการเมืองตามวิถีประชาธิปไตย
สิ่งที่รัฐบาลเรียกร้องให้ทุกคนร่วมมือสนับสนุนได้ ก็คือการจัดพระราชพิธี การร่วมไว้อาลัย รวมทั้งขอร้องไม่ให้วิพากษ์วิจารณ์การสืบราชสันตติวงศ์ เพราะรัฐบาลทำทุกอย่างชัดเจนแล้ว ตามรัฐธรรมนูญ ตามกฎมณเฑียรบาล
แต่นอกเหนือจากนั้น เรื่องที่เป็นนโยบาย ทางเศรษฐกิจ ทางการเมือง หรือแม้แต่เรื่องอื้อฉาว “อะโลฮ่าฮาวาย” “ฝายแม่ผ่องพรรณ” แม้ทุกฝ่ายละไว้ชั่วคราวระหว่างโศกเศร้า แต่เมื่อไหร่ที่กลับสู่ “โหมดการเมือง” ก็ต้องวิพากษ์วิจารณ์ได้ ไม่ใช่มองเป็น “ผู้ไม่หวังดี” ในสถานการณ์ที่ควรรู้รักสามัคคี
ยกตัวอย่างง่ายๆ พล.อ.ประยุทธ์ใช้ ม.44 ปลดสุขุมพันธุ์ พร้อมผุสดี ตามไท ให้ พล.ต.อ.อัศวิน ขวัญเมือง เป็นผู้ว่าฯ กทม. ที่จริงก็น่าจะมีคนเห็นด้วยเห็นต่าง เพียงแต่อยู่ในบรรยากาศที่คนยังไม่อยากคัคค้านนัก
ว่าที่จริง นายกฯ และรัฐบาลได้เปรียบทางการเมืองโดยอัตโนมัติ ในฐานะผู้มีอำนาจหน้าที่รวมจิตใจประชาชนถวายความจงรักภักดี ขนาดโลกโซเชียลยังแชร์กันว่า “ลุงตู่” ขี่ จยย.นำขบวนอัญเชิญพระบรมศพ จนโฆษกไก่อูรีบปฏิเสธว่าไม่ใช่ อย่าชื่นชมนายกฯ เกินไป นายกฯ มีหน้าที่ดูแลทั้งหมด จะไปขี่ จยย.ได้ไง
นอกจากนี้ รัฐบาลยังได้ใจคนเห็นต่าง ที่เตือนว่าอย่าไล่ล่าคนไม่ใส่เสื้อดำ คสช.ก็สั่งป้องกัน อย่าให้ฝูงชนทำร้ายผู้ถูกกล่าวหาว่าโพสต์หมิ่น (เสียแต่รัฐมนตรียุติธรรมกลับหนุนให้ใช้ “มาตรการทางสังคม”)
การยืนยันไม่เลื่อนโรดแมป ทั้งที่อ้างความจำเป็นเลื่อนสัก 2-3 เดือนยังได้ นี่ต้องชมกระนั้น ถ้ากลับสู่โหมดการเมืองเมื่อไหร่ก็ต้องเปิดให้มีความเห็นต่าง ไม่ใช่อย่างที่ กสทช.สั่งทีวีว่า ในช่วง 30 วันนี้ต้องไม่เสนอข่าวสร้างความขัดแย้งในบ้านเมืองซึ่งมันเป็นไปไม่ได้ รัฐบาลพูดเรื่องการเมืองเมื่อไหร่ ก็ต้องมีความเห็นต่างทางการเมือง
อย่าว่าโง้นงี้เลยนะครับ 1-2 วันก่อน ก็ยังมี สปท.ออกมาเรียกร้องให้ Set Zero องค์กรอิสระ ดีว่าองค์กรอิสระไม่ตอบโต้ แต่เดี๋ยว กรธ.ร่างกฎหมายเลือกตั้ง กฎหมายพรรคการเมือง ถ้าไปกระทบนักการเมือง เขาจะไม่ตอบโต้ได้ไง
มองไปข้างหน้า รัฐบาลยังต้องขับเคลื่อนเศรษฐกิจอย่างระมัดระวัง บริหารความเหมาะสม ระหว่างความโศกเศร้าอาลัย กับการทำให้ชีวิตและธุรกิจดำเนินต่อไป นี่เป็นงานยากอีกอย่าง ที่ต้องเปิดใจกว้าง รับฟังความคิดเห็นหลากหลาย เพราะความรู้สึกคน บริหารไม่ดีก็อันตราย
จะว่าไป ถ้าจำเป็นต้องเลื่อนโรดแมปบ้างก็ไม่มีใครว่าอะไร แต่แน่ละ รัฐบาลต้องยืนยันไว้ก่อน
 